pythainlp/thaigov-v2-corpus-22032023 huggingface dataset:
วันพุธที่ 20 เมษายน 2565
สบน. ยืนยัน ระดับ "หนี้สาธารณะ" ไม่ได้ทำให้ไทยเสี่ยงล้มละลาย ย้ำ! รัฐบาลมีความสามารถในการชำระหนี้ (Debt affordability)
.....
กรณีที่มีข่าวเผยแพร่ข้อมูลและความคิดเห็นเกี่ยวกับหนี้สาธารณะในประเด็นการกู้เงินของรัฐบาล อัตราดอกเบี้ย การชำระคืนหนี้ การปรับโครงสร้างหนี้ประเทศ หรือประเทศไทยเสี่ยงล้มละลาย ผ่านสื่อต่าง ๆ นั้น
.
สำนักงานบริหารหนี้สาธารณะ (สบน.) เผยว่า ระดับหนี้สาธารณะในปัจจุบันยังไม่ก่อให้เกิดปัญหาการคลังแต่อย่างใด เนื่องจากรัฐบาลยังคงมีความสามารถในการชำระหนี้ (Debt affordability)
.
โดย สบน. ได้ติดตามสัดส่วนภาระดอกเบี้ยต่อประมาณการรายได้ประจำปีอย่างใกล้ชิด และประมาณการสัดส่วนภาระดอกเบี้ยของรัฐบาลต่อรายได้ ณ สิ้นปีงบประมาณ 65 คาดว่าอยู่ที่ประมาณร้อยละ 8 และในอีก 5 ปีข้างหน้า ยังคงต่ำกว่าระดับเกณฑ์มาตรฐานสากลที่กำหนดไว้ไม่เกินร้อยละ 10
.
นอกจากนี้ บริษัท Moody’s Investors Service (Moody’s) ได้คงอันดับความน่าเชื่อถือของประเทศไทยที่ BBB+ และมุมมองมีเสถียรภาพ (Stable Outlook) (8 เม.ย. 65)
.
เชื่อมั่นว่า แม้หนี้รัฐบาลเพิ่มสูงขึ้น แต่ตัวชี้วัดภาคการคลังและหนี้สาธารณะยังคงแข็งแกร่ง เมื่อเปรียบเทียบกับกลุ่มประเทศที่มีอันดับความน่าเชื่อถือในระดับเดียวกัน และมีแนวโน้มที่จะรักษาระดับความแข็งแกร่งดังกล่าวได้ต่อไป
.
อ่านเพิ่มเติม คลิกhttps://www.thaigov.go.th/news/contents/details/53702
#ไทยคู่ฟ้า#ร่วมต้านโควิด19
-------------------
วันศุกร์ที่ 12 พฤศจิกายน 2564
การรถไฟฟ้าขนส่งมวลชนแห่งประเทศไทย ถวายผ้าพระกฐินพระราชทาน ประจำปี 2564
ณ วัดชัยชนะสงคราม กรุงเทพมหานคร โดยมีคณะผู้บริหารและพนักงาน รฟม. เข้าร่วมพิธี
นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม เป็นประธานในพิธีถวายผ้าพระกฐินพระราชทาน ประจำปี 2564 ณ วัดชัยชนะสงคราม กรุงเทพมหานคร โดยมีคณะผู้บริหารและพนักงาน รฟม. เข้าร่วมพิธี ทั้งนี้ รฟม. และหน่วยงานพันธมิตรรวมถึงประชาชนผู้มีจิตศรัทธาได้ร่วมปวารณาถวายจตุปัจจัยเป็นเงินจำนวนทั้งสิ้น 1,911,383.16 บาท
วันพุธที่ 13 กรกฎาคม 2565
รฟท. ลงพื้นที่เพื่อทราบข้อเท็จจริงและร่วมหารือผู้เกี่ยวข้อง ยกระดับมาตรการดูแลความปลอดภัย
อุโมงค์ลอดทางรถไฟ และสะพานข้ามทางรถไฟในพื้นที่ภาคตะวันออกเฉียงเหนือ เพื่อรับมือเหตุฝนตกหนักกว่าปกติ
เมื่อวันที่ 12 กรกฎาคม 2565 นายนิรุฒ มณีพันธ์ ผู้ว่าการรถไฟแห่งประเทศไทย (รฟท.) กระทรวงคมนาคม ลงพื้นที่สถานีอุดรธานี เพื่อทราบข้อเท็จจริงและร่วมหารือกับเจ้าหน้าที่ รฟท. ทุกฝ่ายในพื้นที่ภาคตะวันออกเฉียงเหนือ โดยมอบหมายให้ทุกฝ่ายทำงานเชิงรุก พร้อมทั้งเพิ่มมาตรการเตรียมความพร้อม ดูแลความปลอดภัยในการเดินทางสัญจรผ่านทางรถไฟ ทั้งอุโมงค์ทางลอดรถไฟ และสะพานข้ามทางรถไฟ ในเส้นทางสายตะวันออกเฉียงเหนือ
นายนิรุฒ มณีพันธ์ ผู้ว่า รฟท.ได้สั่งการให้ยกระดับความปลอดภัยเพื่อให้ครอบคลุมในกรณีที่เกิดเหตุฝนตกหนักเกินกว่าปกติ เพื่อให้การสัญจรผ่านอุโมงค์ลอดทางรถไฟ และสะพานข้ามทางรถไฟ เป็นไปด้วยความปลอดภัย โดยให้มีการปฏิบัติการเชิงรุก ทั้งนี้หลังจากที่ รฟท.ได้เข้าแก้ไขปัญหาน้ำท่วมขังภายในอุโมงค์ทางลอดรถไฟ ช่วงระหว่างสถานีชุมทางบัวใหญ่ - หนองบัวลาย ที่เกิดจากสาเหตุฝนตกหนักและปริมาณน้ำฝนสะสมจำนวนมากได้เสร็จสิ้น ซึ่ง รฟท.จะมีการจัดทำแผนเพิ่มประสิทธิภาพการอำนวยความสะดวก และความปลอดภัยในการสัญจรข้ามทางรถไฟในพื้นที่อื่นๆ รวมถึงในเส้นทางการก่อสร้างรถไฟทางคู่ของภาคตะวันออกเฉียงเหนือ
นายนิรุฒ มณีพันธ์ ผู้ว่ารฟท.ได้เปิดเผยเพิ่มเติมว่า “ปกติในพื้นที่ภาคตะวันออกเฉียงเหนือ ถือเป็นเส้นทางที่มีพี่น้องประชาชนใช้บริการรถไฟ และสัญจรผ่านอุโมงค์ลอดทางรถไฟ และสะพานข้ามทางรถไฟอยู่หลายแห่ง เช่น ในเส้นทางรถไฟทางคู่ช่วงชุมทางถนนจิระ - ขอนแก่น มีอุโมงค์ลอดทางรถไฟ จำนวน 80 จุด จึงได้สั่งการให้เจ้าหน้าที่ประสานงานร่วมกับหน่วยงานท้องถิ่น ในการตรวจสอบดูแลจุดเสี่ยงต่างๆ โดยเฉพาะในช่วงหน้าฝนที่มีฝนตกหนักมาก โดย รฟท. จะมีการตรวจสอบทั้ง 80 จุด และจะทำการสรุปแนวทางที่จะป้องกันไม่ให้เกิดปัญหาน้ำท่วมขัง รวมทั้งประสานกับหน่วยงานในท้องถิ่นเพื่อร่วมกันดำเนินการแก้ไขหากเกิดปัญหาได้ทันท่วงทีหากมีปริมาณน้ำฝนมากกว่าปกติ”
นอกจากนี้ ยังมอบหมายให้เจ้าหน้าที่ ร่วมรณรงค์ให้ความรู้ และขอความร่วมมือประชาชนผู้ใช้ทางสัญจร เพิ่มความระมัดระวังในการขับขี่ยานพาหนะผ่านบริเวณจุดตัดเสมอระดับทางรถไฟ-รถยนต์ หรืออุโมงค์ลอดทางรถไฟในช่วงที่เกิดฝนตกหนักเพราะจะทำให้ทัศนวิสัยในการมองเห็นของผู้ขับขี่ยวดยานพาหนะลดลง พร้อมทั้งให้สังเกตป้ายจราจร สัญญาณไฟเตือนต่างๆ รวมถึงป้ายแจ้งเตือนระดับน้ำภายในอุโมงค์ ซึ่งหากเห็นว่ามีระดับน้ำถึงระดับสีแดง .ซึ่งหมายถึง “ห้ามผ่าน” ประชาชนจึงควรหลีกเลี่ยง และให้ใช้เส้นทางอื่นแทน เพื่อเป็นการลดการเกิดอุบัติเหตุ และเพิ่มความปลอดภัยในการเดินทาง พร้อมทั้งขอความร่วมมือประชาชนให้ช่วยสอดส่องดูแล หากพบเห็นปัญหาในเส้นทางต่างๆ สามารถแจ้งได้ที่ ศูนย์บริการลูกค้าสัมพันธ์ โทร.1690 ตลอด 24 ชั่วโมง หรือเว็บไซต์ www.railway.co.th หรือเฟซบุ๊กแฟนเพจ ทีมพีอาร์การรถไฟแห่งประเทศไทย
วันจันทร์ที่ 1 สิงหาคม 2565
กบข. เปิดแผนมุ่งคุ้มครองเงินต้น 1 ลงทุนตราสารหนี้ภาครัฐไทย เพิ่มทางเลือกให้แก่สมาชิก
กบข. เพิ่มทางเลือกให้แก่สมาชิก เปิดแผนมุ่งคุ้มครองเงินต้น 1 ลงทุนในตราสารหนี้ภาครัฐไทย พร้อมเปิดให้สมาชิกแจ้งความประสงค์ 1-5 ส.ค. นี้
ดร.ศรีกัญญา ยาทิพย์ เลขาธิการคณะกรรมการกองทุนบำเหน็จบำนาญข้าราชการ (กบข.) เปิดเผยว่า กบข. ได้เพิ่มแผนการลงทุนให้แก่สมาชิก ด้วยการเปิดแผนใหม่ ชื่อ “แผนมุ่งคุ้มครองเงินต้น 1” ซึ่งเป็นอีกหนึ่งทางเลือกการลงทุนให้แก่สมาชิกในช่วงที่การลงทุนทั่วโลกมีความผันผวน และผลตอบแทนของสินทรัพย์การลงทุนต่าง ๆ ลดลง เพื่อเป็นการช่วยบรรเทาความกังวลให้กับกลุ่มสมาชิกที่รับความผันผวนได้น้อย โดยแผนนี้มีนโยบายลงทุนที่มุ่งเน้นรักษาเงินลงทุนเริ่มแรกให้อยู่ครบ และผลตอบแทนไม่ผันผวนตามภาวะตลาดลงทุน
โดยแผนมุ่งคุ้มครองเงินต้น 1 จะลงทุนในตราสารหนี้ภาครัฐไทยและเงินฝาก มีระดับความเสี่ยงต่ำและประมาณการผลตอบแทนอยู่ที่ 1.40% - 1.60% ต่อปี (หลังหักค่าใช้จ่าย) ซึ่งจะเปิดให้สมาชิกแจ้งความประสงค์การลงทุนได้ตั้งแต่วันที่ 1 สิงหาคม ถึง 5 สิงหาคม 2565 ได้ที่ 3 ช่องทาง คือ 1. My GPF Application 2. My GPF Website และ 3. LINE กบข. @GPFCommunity และไปที่เมนูเลือกแผนการลงทุน
สำหรับสมาชิกที่สนใจสามารถกำหนดจำนวนเงินที่จะลงทุนทั้งหมดหรือเงินบางส่วนได้ (เฉพาะส่วนของเงินสะสม เงินออมเพิ่ม(ถ้ามี) เงินสมทบ และผลประโยชน์ของเงินดังกล่าว) ส่วนเงินนำส่งรายเดือนที่สมาชิกนำส่งเข้ามาใหม่จะยังคงลงทุนในแผนการลงทุนล่าสุดที่สมาชิกเลือกไว้ ทั้งนี้แผนมุ่งคุ้มครองเงินต้น 1 มีข้อกำหนด คือ สมาชิกลงทุนในแผนนี้จะต้องถือหน่วยลงทุนตั้งแต่วันที่ 8 สิงหาคม 2565 ถึง 17 กันยายน 2567 เพื่อให้ได้รับประโยชน์ตามที่ กบข.ได้ประมาณการณ์ไว้
ดร. ศรีกัญญา กล่าวเพิ่มเติมว่า ในช่วงเวลาที่ผ่านมาสมาชิกได้แสดงความกังวลต่อความผันผวนของตลาดการลงทุน และไม่อยากให้ผลตอบแทนการลงทุนลดลง กบข. จึงได้ออกแผนมุ่งคุ้มครองเงินต้น 1 นี้ เพื่อให้สมาชิกที่มีความกังวล สามารถเลือกล็อกเงินไม่ให้ผันผวนได้ ประกอบกับอัตราผลตอบแทนตราสารหนี้ได้ปรับตัวเพิ่มขึ้น และน่าสนใจในการลงทุน จึงได้เปิดให้สมาชิกเลือกแผนการลงทุนได้ในช่วงเวลานี้
ปัจจุบัน กบข. มีแผนการลงทุนให้สมาชิกเลือกทั้งหมด 9 แผน คือ แผนเงินฝากและตราสารหนี้ระยะสั้น แผนตราสารหนี้ แผนหลัก แผนหุ้น 35 แผนหุ้น 65 แผนกองทุนอสังหาริมทรัพย์ไทย แผนหุ้นไทย และแผนหุ้นต่างประเทศ ซึ่งสมาชิกสามารถสามารถเปลี่ยนแปลงแผนการลงทุนได้ 12 ครั้งต่อปี สอบถามข้อมูลเพิ่มได้ที่ GPF Contact Center โทร. 1179 Facebook กบข. หรือ LINE กบข. พิมพ์ค้นหาไอดี @gpfcommunity
วันจันทร์ที่ 20 กันยายน 2564
สธ.เตรียมเสนอขออัตราข้าราชการตั้งใหม่ สร้างขวัญกำลังใจผู้ปฏิบัติงานโควิด
รองนายกรัฐมนตรีและรัฐมนตรีว่าการกระทรวงสาธารณสุข เผยแนวทางสร้างขวัญกำลังใจบุคลากรสาธารณสุขสู้โควิด เตรียมเสนอ ครม.เพิ่มอายุราชการเพิ่มทวีคูณ กำชับเร่งรัดเบิกจ่ายเงินเพิ่มพิเศษ 7 เดือน จ้างพนักงานราชการเฉพาะกิจเพิ่มขึ้น
รองนายกรัฐมนตรีและรัฐมนตรีว่าการกระทรวงสาธารณสุข เผยแนวทางสร้างขวัญกำลังใจบุคลากรสาธารณสุขสู้โควิด เตรียมเสนอ ครม.เพิ่มอายุราชการเพิ่มทวีคูณ กำชับเร่งรัดเบิกจ่ายเงินเพิ่มพิเศษ 7 เดือน จ้างพนักงานราชการเฉพาะกิจเพิ่มขึ้น เสนอขอจัดสรรอัตราข้าราชการตั้งใหม่ ขอเพิ่มค่าโอที 2 เท่า
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า ที่ประชุมผู้บริหารระดับสูงกระทรวงสาธารณสุขเมื่อเร็วๆ นี้ เห็นชอบแนวทางสร้างขวัญและกำลังใจบุคลากรกระทรวงสาธารณสุขที่ทุ่มเท อดทน และเสียสละ เพื่อดูแลรักษา ป้องกันและควบคุมโรคโควิด 19 อย่างเต็มที่มาเกือบ 2 ปี ได้แก่ 1.การขอเพิ่มอายุราชการเพิ่มทวีคูณสำหรับบุคลากรสาธารณสุขในช่วงสถานการณ์ฉุกเฉินต่อ ครม.อีกครั้ง เนื่องจากการเสนอเมื่อช่วงเมษายน 2563 ครม.เห็นว่าไม่เป็นไปตามกฎหมาย 2.เงินเพิ่มพิเศษ 7 เดือนสำหรับบุคลากรกระทรวงสาธารณสุขที่ปฏิบัติงานในสถานการณ์โควิด 19 ในอัตรา 1,500 บาท และ 1,000 บาทต่อเดือน ได้กำชับให้เร่งรัดการเบิกจ่าย คาดว่าจะเบิกจ่ายแล้วเสร็จภายในปี 2564 3.การพิจารณาเลื่อนเงินเดือนกรณีพิเศษนอกเหนือโควตาปกติร้อยละ 1 กรณีผู้ปฏิบัติงานในสถานการณ์โควิด 19 ได้เร่งรัดให้เบิกจ่ายให้ครบถ้วนเช่นกัน
4.การจ้างงานเฉพาะกิจพนักงานราชการ ตามมติคณะกรรมการบริหารพนักงานราชการ (คพร.) เมื่อวันที่ 11 สิงหาคม 2564 กรอบอัตรากำลัง 5 พันอัตรา ไม่เกิน 1 ปี เป็นนายแพทย์ 504 อัตรา พยาบาลวิชาชีพ 3,945 อัตรา และนักวิชาการสาธารณสุข 551 อัตรา ใช้งบประมาณ 4,335 ล้านบาท 5.เสนอขอรับจัดสรรอัตราข้าราชการตั้งใหม่ 35,387 อัตรา ด้วยวิธีคัดเลือกกรณีพิเศษ แบ่งเป็นสายงานภารกิจหลัก สายงานภารกิจสนับสนุนวิชาการ และสายงานภารกิจสนับสนุนงานบริการ โดยให้กรมต่างๆ ทบทวนเสนอจำนวนการคัดเลือกเพื่อจะได้นำเข้า อกพ.กระทรวงสาธารณสุขพิจารณาต่อไป 6.ค่าตอบแทนฉีดวัคซีนนอกสถานบริการให้แก่บุคลากรกระทรวงสาธารณสุข 4 เดือน ซึ่ง ครม.อนุมัติงบกลางแล้ว 1,877 ล้านบาท โดยแพทย์ ทันตแพทย์อัตรา 1,500 บาทต่อวัน พยาบาลและเจ้าหน้าที่อื่นๆ อัตรา 1,000 บาทต่อวัน และ 7.การขอเพิ่มค่าตอบแทนนอกเวลาราชการ (โอที) 2 เท่า ซึ่งอยู่ระหว่างเสนอสำนักงบประมาณพิจารณา
**************************************** 20 กันยายน 2564
วันศุกร์ที่ 3 กันยายน 2564
สธ.เร่งฉีดวัคซีนสร้างความปลอดภัยการเข้าใช้บริการร้านอาหาร
กระทรวงสาธารณสุข เปิดบริการฉีดวัคซีนในกลุ่มผู้ให้บริการร้านอาหาร เจ้าของกิจการ พนักงาน ลูกจ้าง ในกทม. และปริมณฑล 60,000 ราย ที่ศูนย์ฉีดวัคซีนสถานีกลางบางซื่อ เพื่อเปิดร้านได้อย่างปลอดภัย สร้างความมั่นใจแก่ผู้รับบริการ
กระทรวงสาธารณสุข เปิดบริการฉีดวัคซีนในกลุ่มผู้ให้บริการร้านอาหาร เจ้าของกิจการ พนักงาน ลูกจ้างในกทม. และปริมณฑล 60,000 ราย ที่ศูนย์ฉีดวัคซีนสถานีกลางบางซื่อ เพื่อเปิดร้านได้อย่างปลอดภัย สร้างความมั่นใจแก่ผู้รับบริการ ส่วนวัคซีนไฟเซอร์เตรียมฉีดในเด็กอายุ 12-18 ปี กลุ่มเสี่ยงและใช้เป็นเข็มกระตุ้น
วันนี้ (3 กันยายน 2564) ที่ศูนย์ฉีดวัคซีนกลางบางซื่อ กทม. นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นางฐนิวรรณ กุลมงคล นายกสมาคมภัตตาคารไทย เยี่ยมชมการให้บริการฉีดวัคซีนโควิด 19 แก่ผู้ประกอบการ พนักงานร้านอาหาร กลุ่มสมาคมภัตตาคารไทย โดยมีนพ.โสภณ เมฆธนที่ปรึกษารัฐมนตรีว่าการกระทรวงสาธารณสุข นพ.สมศักดิ์ อรรฆศิลป์ อธิบดีกรมการแพทย์ และคณะผู้บริหารให้การต้อนรับ
นายอนุทิน กล่าวว่า ภายหลังรัฐบาลอนุญาตให้เปิดบริการสถานประกอบการและกิจการร้านอาหารภายใต้มาตรการที่กำหนด โดยเฉพาะเขตพื้นที่ กทม.และปริมณฑล ซึ่งเป็นพื้นที่ควบคุมสูงสุดและเข้มงวด กระทรวงสาธารณสุขได้รับการประสานจากสมาคมภัตตาคารไทยในการฉีดวัคซีนให้กับกลุ่มผู้ประกอบการร้านอาหาร ซึ่งเป็นหนึ่งในมาตรการสร้างความปลอดภัยให้กับทั้งผู้ให้บริการและประชาชนผู้มาใช้บริการ โดยให้บริการที่ศูนย์ฉีดวัคซีนกลางบางซื่อผ่านการลงทะเบียนรูปแบบองค์กร เป้าหมาย 60,000 คน ในจำนวนนี้ประมาณ 30,000 คน ได้รับการฉีดวัคซีนไปก่อนหน้าแล้ว กลุ่มที่เหลือจะฉีดให้ครบภายใน 2 สัปดาห์ สำหรับพนักงานหรือลูกจ้างของร้านค้า แผงลอย ที่ไม่ได้อยู่ในสมาคมภัตตาคารไทย สามารถประสานผ่านสมาคมฯ เพื่อขอเข้ารับการฉีดวัคซีนได้ ส่วนแรงงานข้ามชาติจะหาแนวทางร่วมกับฝ่ายความมั่นคง เพื่อให้ได้รับการฉีดทุกคน
นายอนุทินกล่าวต่อว่า กลุ่มผู้ประกอบการร้านอาหารทุกคนจะได้รับการฉีดวัคซีนสูตรไขว้ซิโนแวคเป็นเข็มแรกตามด้วยแอสตร้าเซนเนก้า มีระยะห่างระหว่างเข็มประมาณ 3 สัปดาห์ ซึ่งมีหลักฐานทางวิชาการว่ามีความปลอดภัย ทำให้มีภูมิคุ้มกันสูง สามารถรับมือกับเชื้อโควิดสายพันธุ์เดลตาได้ อย่างไรก็ตาม แม้ได้รับการฉีดวัคซีนแล้วยังคงต้องป้องกันตนเองอย่างสูงสุด ทั้ง การสวมหน้ากาก หมั่นล้างมือ เว้นระยะห่าง ที่สำคัญต้องดูแลจัดการสิ่งแวดล้อมในร้านให้มีการถ่ายเทอากาศที่ดี ทำความสะอาดจุดสัมผัสร่วมบ่อยๆ เพื่อลดการรับและแพร่เชื้อไปสู่ประชาชนที่มาใช้บริการ
สำหรับวัคซีนไฟเซอร์ ได้วางแผนที่จะฉีดให้กับกลุ่มเด็ก เยาวชน อายุ 12-18 ปี ซึ่งประเทศไทยมีประมาณ 5 ล้านคน โดยจัดการฉีดในสถานศึกษา ภายใต้ระบบการบริการและเฝ้าระวังตามมาตรฐานของกระทรวงสาธารณสุขเพื่อให้เกิดความปลอดภัยสูงสุด รวมถึงฉีดให้กับกลุ่มเสี่ยง และใช้เป็นเข็มกระตุ้นด้วย
******************************** 3 กันยายน 2564
วันศุกร์ที่ 9 กรกฎาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2564 ระหว่างวันที่ 2 - 8 กรกฎาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2564 ระหว่างวันที่ 2 - 8 กรกฎาคม 2564 พบการกระทำผิด จำนวน 494 คดี คิดเป็นเงินค่าปรับ 7.47 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2564 (ระหว่างวันที่ 2 - 8 กรกฎาคม 2564) พบว่ามีการกระทำผิด จำนวน 494 คดี คิดเป็นเงินค่าปรับ 7.47 ล้านบาท โดยแยกเป็น สุรา จำนวน 282 คดี ค่าปรับ 2.19 ล้านบาท ยาสูบ จำนวน 134 คดี ค่าปรับ 3.36 ล้านบาท ไพ่ จำนวน 8 คดี ค่าปรับ 0.04 ล้านบาท น้ำมันและผลิตภัณฑ์น้ำมัน จำนวน 26 คดี ค่าปรับ 0.52 ล้านบาท รถจักรยานยนต์ จำนวน 37 คดี ค่าปรับ 0.61 ล้านบาท และสินค้าอื่น ๆ จำนวน 7 คดี ค่าปรับ 0.75 ล้านบาท โดยมีของกลางแยกเป็นน้ำสุรา จำนวน 5,175.525 ลิตร ยาสูบ จำนวน 6,556 ซอง ไพ่ จำนวน 176 สำรับ น้ำมันและผลิตภัณฑ์น้ำมัน จำนวน 12,510.000 ลิตร รถจักรยานยนต์ จำนวน 46 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม 2563 – 8 กรกฎาคม 2564 พบว่ามีการกระทำผิด จำนวน 20,746 คดี คิดเป็นเงินค่าปรับ 471.91 ล้านบาท โดยแยกเป็น สุรา จำนวน 11,867 คดี ค่าปรับ 104.81 ล้านบาท ยาสูบ จำนวน 5,792 คดี ค่าปรับ 234.74 ล้านบาท ไพ่ จำนวน 441 คดี ค่าปรับ 6.79 ล้านบาท น้ำมันและผลิตภัณฑ์น้ำมัน จำนวน 1,019 คดี ค่าปรับ 55.77 ล้านบาท น้ำหอม จำนวน 85 คดี ค่าปรับ 3.24 ล้านบาท รถจักรยานยนต์ จำนวน 1,078 คดี ค่าปรับ จำนวน 28.89 ล้านบาท และสินค้าอื่น ๆ จำนวน 464 คดี ค่าปรับ 37.67 ล้านบาท โดยมีของกลางแยกเป็นน้ำสุรา จำนวน 1,662,490.509 ลิตร ยาสูบ จำนวน 678,736 ซอง ไพ่ จำนวน 35,463 สำรับ น้ำมันและผลิตภัณฑ์น้ำมัน จำนวน 1,596,731.000 ลิตร น้ำหอม จำนวน 121,524 ขวด รถจักรยานยนต์ จำนวน 1,891 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันเสาร์ที่ 16 กรกฎาคม 2565
ไอแบงก์จัดแคมเปญ “ช้อปปิ้งกินเที่ยวไอแบงก์แจกเลยไม่ต้องรอ”
ธนาคารอิสลามแห่งประเทศไทย (ไอแบงก์) จับมือedtguide.com  เปิดตัวแคมเปญ “ช้อปปิ้งกินเที่ยว ไอแบงก์แจกเลยไม่ต้องรอ”มอบส่วนลดสุดพิเศษจากร้านค้าฮาลาลกว่า 40 ร้านระยะเวลาตั้งแต่วันที่ 15 กรกฎาคม - 30 พฤศจิกายน 2565
แคมเปญ“ชอปปิ้งกินเที่ยวไอแบงก์แจกเลยไม่ต้องรอ” เป็นกิจกรรมที่ไอแบงก์จัดขึ้นเพื่อให้นักช้อปนักกินและท่องเที่ยวได้รับประสบการณ์ดีๆจากไอแบงก์โดยการมอบส่วนลดหรือสิทธิพิเศษจากร้านค้าฮาลาลที่ร่วมรายการกับธนาคารไม่ว่าจะเป็นร้านอาหารร้านของฝากร้านเสื้อผ้าในพื้นที่ 18 จังหวัดทุกภาคของไทยได้แก่กรุงเทพฯนนทบุรีนครนายกราชบุรีชลบุรีจันทบุรีศรีสะเกษน่านประจวบคีรีขันธ์ชุมพรสงขลาสุราษฎร์ธานีตรังนครศรีธรมราชยะลาสตูลปัตตานีและนราธิวาสซึ่งเป็นจังหวัดที่มีสาขาของไอแบงก์ตั้งอยู่อีกทั้งยังเป็นการแสดงจุดยืนในการเป็นธนาคารที่ส่งเสริมตลาดฮาลาล (Halal Market) ให้มีความก้าวหน้าและพัฒนาทั้งในระดับประเทศและส่งออกเพื่อการพัฒนาเศรษฐกิจและการท่องเที่ยวของประเทศ
วิธีการเข้าร่วมแคมเปญสุดง่ายเพียงเพิ่มเพื่อนไลน์iBank 4 All (@ibank) คลิกลงทะเบียนกดรับE-Coupon และนำไปแสดงเพื่อรับส่วนลดหรือสิทธิพิเศษกับพนักงานร้านค้าที่เข้าร่วมแคมเปญ (จำกัดสิทธิ์ใช้E-Coupon เพียง 5 ครั้งต่อวัน)
ผู้สนใจสามารถดูรายละเอียดเงื่อนไขแคมเปญและรายชื่อร้านค้าฮาลาลที่เข้าร่วมทั้งหมดได้จากhttps://www.edtguide.com/content/ibankหรือสอบถามที่iBank Call Center 1302 หรือแชททางMessenger : Islamic Bank of Thailand - ibank (@ibank.th) และLine : iBank 4 all (@ibank)
วันจันทร์ที่ 20 มิถุนายน 2565
รมว.แรงงาน เร่งขับเคลื่อนพัฒนาทักษะดิจิทัลเพื่อแรงงานวิถีใหม่
รมว.แรงงาน นายสุชาติ ชมกลิ่น โชว์ผลงานพัฒนาทักษะเทคโนโลยีดิจิทัลเพื่อแรงงานวิถีใหม่นำร่องฝึก Digital Skill  13 หลักสูตร ทั้ง Online และOnsite ฟรี
วันอาทิตย์ที่ 20 มิถุนายน 2564
รมว.เฮ้ง ห่วงลูกจ้างคลัสเตอร์เพชรบุรีติดโควิด มอบที่ปรึกษาลงพื้นที่ร่วมหน่วยในสังกัด นำระบบ‘บับเบิลแอนด์ซีล’ ดูแลแรงงานในโรงงาน
รัฐมนตรีว่าการกระทรวงแรงงาน ห่วงใยลูกจ้างคลัสเตอร์โรงงานผลิตอุปกรณ์ทางการแพทย์จังหวัดเพชรบุรีติดโควิด มอบหมายให้ ที่ปรึกษารัฐมนตรีว่าการกระทรวงแรงงาน ลงพื้นที่พร้อมกับหน่วยงานในสังกัดกระทรวงแรงงานจังหวัดเพชรบุรี เข้าไปประสานงานกับสถานประกอบการ
เมื่อวันที่ 20 มิถุนายน 2564 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีที่ลูกจ้างบริษัท เอ็มเมอรัลด์ นอนวูเว่น อินเตอร์เนชั่นแนล จำกัด จังหวัดเพชรบุรีติดโควิด-19 ว่า ท่านนายกรัฐมนตรี และรมว.กลาโหม พล.อ.ประยุทธ์ จันทร์โอชา และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้มีความห่วงใยพี่น้องผู้ใช้แรงงานถึงสถานการณ์การแพร่ระบาดของโควิด-19 ในสถานประกอบการ ผมในฐานะรัฐมนตรีว่าการกระทรวงแรงงานจึงได้มอบหมายให้ นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน ลงพื้นที่พร้อมกับหน่วยงานในสังกัดกระทรวงแรงงานจังหวัดเพชรบุรี เพื่อเข้าไปประสานงานกับสถานประกอบการและบูรณาการความช่วยเหลือร่วมกับหน่วยงานที่เกี่ยวข้อง
นายสุชาติ กล่าวต่อว่า จากรายงานของสำนักงานจัดหางานจังหวัดเพชรบุรี พบว่า บริษัท เอ็มเมอรัลด์ นอนวูเว่น อินเตอร์เนชั่นแนล จำกัด ตั้งอยู่เลขที่ 88 และ 88/1 หมู่ 2 ถนนเพชรเกษม ตำบลหนองชุมพลเหนือ, อำเภอเขาย้อย จังหวัดเพชรบุรี ประกอบกิจการผลิตและจำหน่ายผลิตภัณฑ์อุปกรณ์ทางการแพทย์ ปัจจุบันมีลูกจ้างทั้งหมด จำนวน 880 คน เป็นคนไทย 361 คน ต่างด้าว 519 คน ซึ่งจากการดำเนินการตรวจคัดกรอง (Swab) ครบ 100% พบผู้ติดเชื้อ จำนวน 125 คน เป็นคนไทย 34 คน เข้ารักษาตัวที่ Eco ชะอำ และต่างด้าว 91 คน เข้ารักษาตัวที่โรงพยาบาลสนาม ตำบลหนองชุมพลเหนือ อำเภอเขาย้อย จังหวัดเพชรบุรีแล้ว และผู้เสี่ยงสูงจำนวน 75 คน ทั้งนี้ เมื่อวันที่ 18 มิถุนายนที่ผ่านมา นายภัคพงศ์ ทวิพัฒน์ ผู้ว่าราชการจังหวัดเพชรบุรี ได้ออกคำสั่งห้ามบุคคลเข้า หรือออกจากบริษัทดังกล่าว และกำหนดมาตรการในการจัดการเชื้อโควิดฯ ในสถานประกอบการโรงงานอุตสาหกรรมอย่างมีส่วนร่วม โดยมีเจ้าหน้าที่สำนักงานสาธารณสุขจังหวัดเพชรบุรีไปควบคุมการดำเนินการตามมาตรการ (Bubble and Seal) โดยให้ลูกจ้างที่ไม่ติดเชื้อมาทำงานตามปกติ สำหรับผู้สัมผัสเสี่ยงสูงให้กักตัวอยู่ที่หอพัก โดยลูกจ้างที่ไม่ติดเชื้อ สามารถเดินทางจากที่พักมาทำงานที่สถานประกอบการได้ โดยไม่อนุญาตให้แวะจุดใดจุดหนึ่งระหว่างทาง สถานประกอบการจะรับผิดชอบอาหารทั้ง 3 มื้อให้ลูกจ้างที่กักตัวเป็นเวลา 14 วัน เพื่อควบคุมและป้องกันการแพร่ระบาดตามมาตรการของคณะกรรมการควบคุมโรคติดต่อประจำจังหวัด
“การให้ความช่วยเหลือเบื้องต้นสำนักงานสวัสดิการและคุ้มครองแรงงานจังหวัดเพชรบุรีได้ลงพื้นที่เข้าไปยังสถานประกอบการ เพื่อแจ้งให้สถานประกอบการดำเนินตามมาตรการคัดกรองของสาธารณสุขเพื่อควบคุมและป้องกันการแพร่ระบาดของลูกจ้างในสถานประกอบการ นอกจากนี้ ยังแจ้งให้นายจ้างจ่ายค่าจ้างตามมาตรา 75 กรณีลูกจ้างต้องกักตัวหรือหยุดงานชั่วคราว รวมทั้งใช้ระบบแรงงานสัมพันธ์ที่ดีในการอยู่ร่วมกันเพื่อให้กิจการยังเดินหน้าต่อไปได้และลูกจ้างได้รับการคุ้มครองดูแลสอดคล้องตามที่กฎหมายกำหนดต่อไป “นายสุชาติ กล่าวในท้ายสุด
วันพุธที่ 30 มีนาคม 2565
กรมบัญชีกลางพร้อมขึ้นระบบ New GFMIS Thai ทั่วประเทศ ดีเดย์! 4 เม.ย. 65
กรมบัญชีกลางจะเปิดระบบ New GFMIS Thai ให้หน่วยงานของรัฐทั่วประเทศเริ่มใช้งาน ตั้งแต่วันที่ 4 เมษายน 2565 เป็นต้นไป
นางสาววารี แว่นแก้ว รองอธิบดีกรมบัญชีกลาง ในฐานะโฆษกกรมบัญชีกลาง เปิดเผยว่า ตามที่กระทรวงการคลังและกรมบัญชีกลางได้พัฒนาระบบบริหารการเงินการคลังภาครัฐแบบอิเล็กทรอนิกส์ใหม่ (New GFMIS Thai) ตั้งแต่ปี พ.ศ. 2561 เพื่อทดแทนการใช้ระบบบริหารการเงินการคลังภาครัฐแบบอิเล็กทรอนิกส์ (GFMIS) ที่ใช้อยู่ในปัจจุบัน ซึ่งมีข้อจำกัดในเรื่องการอัปเดตเวอร์ชั่นและการบำรุงรักษาที่มีค่าใช้จ่ายสูง ซึ่งที่ผ่านมากรมบัญชีกลางได้ทดสอบระบบ New GFMIS Thai ในการเบิกเงินจากคลัง รับเงิน จ่ายเงิน และนำเงินส่งคลัง จนมั่นใจแล้วว่าระบบงานมีความสมบูรณ์เพียงพอ และไม่ส่งผลกระทบต่อการดำเนินงานด้านการเงินการคลังของหน่วยงานผู้เบิก อีกทั้งได้เปิดให้หน่วยงานเข้าทดลองปฏิบัติงานในระบบ New GFMIS Thai ตามข้อมูลจริงของแต่ละหน่วยงาน เพื่อทดสอบระบบงานในภาพรวม ระบบงานเครือข่าย สิทธิในการเข้าใช้งาน และตรวจสอบความพร้อมของระบบสนับสนุน โดยกรมบัญชีกลางจะเปิดระบบ New GFMIS Thai ให้หน่วยงานของรัฐทั่วประเทศเริ่มใช้งาน ตั้งแต่วันที่ 4 เมษายน 2565 เป็นต้นไป
“ระบบ New GFMIS Thai เป็นระบบบริหารการเงินการคลังภาครัฐแบบอิเล็กทรอนิกส์ใหม่ ซึ่งจะช่วยให้การเบิกเงินจากคลัง รับเงิน จ่ายเงิน และนำเงินส่งคลัง ของหน่วยงานภาครัฐมีประสิทธิภาพมากยิ่งขึ้น รองรับจำนวนผู้ใช้งานในระบบที่เพิ่มขึ้นอย่างต่อเนื่อง สามารถสรุปข้อมูลเป็นรายวัน จากเดิมที่สรุปเป็นรายสัปดาห์ และสามารถเชื่อมโยงกับระบบต่าง ๆ ได้มากขึ้น โดยระบบ GFMIS เดิมที่ใช้อยู่ในปัจจุบัน จะเปิดให้ใช้งานจนถึงวันที่ 31 มีนาคม 2565 เวลา 16.30 น. ทั้งนี้ หากหน่วยงานผู้เบิกมีข้อสงสัยสอบถามเพิ่มเติมได้ที่ New GFMIS Thai Contact Center 4 ช่องทาง ได้แก่ (1) หมายเลขโทรศัพท์ 02-032-2636 (2) Line ID : @gfmiscc (3) e-mail : gfmiscc@gfmis.go.th (4) Chat Bot ของ New GFMIS Thai ผ่านเว็บไซต์ https://newgfmisthai.gfmis.go.th ในวัน เวลาราชการ” โฆษกกรมบัญชีกลาง กล่าว
วันอาทิตย์ที่ 17 กรกฎาคม 2565
สธ.เชิญผู้ว่าฯ กทม.หารือรับมือ “โควิด” 18 ก.ค.นี้ วางแนวทางลดกิจกรรมเสี่ยงและเตรียมพร้อมการรักษา
ปลัดกระทรวงสาธารณสุข เชิญผู้ว่าราชการกรุงเทพมหานคร ร่วมประชุมหารือเตรียมความพร้อมรองรับสถานการณ์การระบาดของโควิด 19 บ่ายวันจันทร์นี้ เหตุพบการติดเชื้อมากขึ้น โดยเฉพาะพื้นที่ กทม. มีผู้ป่วยเข้ารักษามากกว่า 1 พันรายต่อวัน
ปลัดกระทรวงสาธารณสุข เชิญผู้ว่าราชการกรุงเทพมหานคร ร่วมประชุมหารือเตรียมความพร้อมรองรับสถานการณ์การระบาดของโควิด19บ่ายวันจันทร์นี้ เหตุพบการติดเชื้อมากขึ้น โดยเฉพาะพื้นที่ กทม. มีผู้ป่วยเข้ารักษามากกว่า1พันรายต่อวัน เน้นการลดกิจกรรมที่ทำให้เกิดความเสี่ยงการแพร่หรือรับเชื้อ และเตรียมความพร้อมโรงพยาบาลในสังกัดรองรับการรักษา โดยกระทรวงสาธารณสุขจะให้การสนับสนุน กทม.อย่างเต็มที่
วันนี้ (17กรกฎาคม2565)นพ.เกียรติภูมิ วงศ์รจิต ปลัดกระทรวงสาธารณสุข กล่าวว่า ขณะนี้สถานการณ์โรคโควิด19มีแนวโน้มพบการติดเชื้อเพิ่มขึ้น โดยเฉพาะพื้นที่ กทม. ปริมณฑล และจังหวัดท่องเที่ยว ทำให้มีผู้ป่วยเข้ารับการรักษาในโรงพยาบาลเพิ่มขึ้น ซึ่ง กทม.ถือเป็นพื้นที่เปราะบางและมีความเสี่ยงในการแพร่ระบาดมากกว่าพื้นที่อื่น เนื่องจากเป็นเมืองขนาดใหญ่ มีประชากร มีการเดินทาง และมีกิจกรรมต่าง ๆ จำนวนมาก ดังนั้น จึงเชิญผู้ว่าราชการกรุงเทพมหานคร เข้าร่วมประชุมคณะกรรมการอำนวยการศูนย์ปฏิบัติการฉุกเฉินด้านการแพทย์และสาธารณสุข กรณีโรคติดเชื้อโควิด19 (ศปค.สธ.) ในวันจันทร์ที่18กรกฎาคม2565นี้ เพื่อหารือการเตรียมความพร้อมรองรับสถานการณ์การระบาดที่จะเกิดขึ้น โดยกระทรวงสาธารณสุขจะขอความร่วมมือในการดำเนินการ2ส่วน คือ การลด ละ เลิก กิจกรรมที่ทำให้เกิดความเสี่ยงในการติดเชื้อและแพร่เชื้อ ซึ่งผู้ว่าราชการกรุงเทพมหานคร ในฐานะประธานคณะกรรมการโรคติดต่อกรุงเทพมหานคร สามารถออกมาตรการต่าง ๆ ภายในพื้นที่ให้มีความเหมาะสมได้
นพ.เกียรติภูมิกล่าวต่อว่า อีกส่วนคือการเตรียมความพร้อมด้านการรักษาพยาบาล โดยปัจจุบันมีผู้ป่วยโควิด19เข้ารับการรักษาในโรงพยาบาลประมาณ2พันรายต่อวัน และกว่าครึ่งอยู่ในพื้นที่ กทม. คือประมาณ1พันกว่าราย ส่วนเตียงผู้ป่วยโควิดอาการสีเหลืองและสีแดง หรือเตียงระดับ2-3ภาพรวมทั้งประเทศมีการใช้ประมาณ13%แต่ กทม. มีอัตราครองเตียงกว่า42%ส่วนหนึ่งเกิดจากการคืนเตียงโควิดกลับไปใช้รักษาผู้ป่วยโรคอื่น ๆ ทำให้ต้องเตรียมความพร้อมในการบริหารจัดการเตียงให้เพียงพอ ซึ่งโรงพยาบาลในพื้นที่ กทม. มีหลากหลายสังกัด ทั้งของกทม. กรมการแพทย์ คณะแพทยศาสตร์ ทหาร ตำรวจ รวมถึงโรงพยาบาลเอกชน จึงต้องประสานความร่วมมือเพื่อช่วยกันรองรับสถานการณ์ โดยมี กทม.เป็นหน่วยงานหลักในการเตรียมความพร้อม และกระทรวงสาธารณสุขให้การสนับสนุนในทุกด้านอย่างเต็มที่ สำหรับประชาชนยังคงต้องเข้มมาตรการป้องกันตนเองเพื่อลดความเสี่ยงในการติดเชื้อ และมารับวัคซีนให้ครบ3เข็ม รวมถึงรับเข็มกระตุ้นทุก4เดือน จะช่วยป้องกันอาการป่วยรุนแรงและเสียชีวิตได้
**********************************17 กรกฎาคม2565
วันศุกร์ที่ 24 มิถุนายน 2565
กรมศุลกากรเปิดปฏิบัติการ “ยุทธการกำแพงพระนคร” ปิดเส้นทางลักลอบขนยาเสพติดข้ามแดน
กรมศุลกากรเปิดปฏิบัติการ “ยุทธการกำแพงพระนคร” (Narcotics Operation Guardian)” ระหว่างไทยกับมาเลเซีย เพื่อแลกเปลี่ยนข้อมูลข่าวสาร พร้อมสร้างเครือข่าย ทั้งในและต่างประเทศ
วันนี้ (24 มิถุนายน 2565) กรมศุลกากรเปิดปฏิบัติการ “ยุทธการกำแพงพระนคร” (Narcotics Operation Guardian)” ระหว่างไทยกับมาเลเซีย เพื่อแลกเปลี่ยนข้อมูลข่าวสาร พร้อมสร้างเครือข่าย ทั้งในและต่างประเทศ เป็นการปิดกั้นเส้นทางการลักลอบขนยาเสพติดบริเวณชายแดนไทย ณ ห้องประชุมพระนิกรบดี ด่านศุลกากรสะเดา อำเภอสะเดา จังหวัดสงขลา
นายพชร อนันตศิลป์ อธิบดีกรมศุลกากร เปิดเผยว่า จากปัญหาการลักลอบนำยาเสพติดเข้ามาในประเทศไทยผ่านช่องทางศุลกากรทั้งทางท่าเรือ สนามบิน รวมถึงแนวชายแดนต่าง ๆ ยังคงปรากฎอย่างต่อเนื่อง กรมศุลกากรในฐานะหน่วยงานที่มีหน้าที่ป้องกันและปราบปรามการลักลอบนำเข้าส่งออกยาเสพติด อีกทั้งศูนย์อำนวยการป้องกันและปราบปรามยาเสพติดแห่งชาติที่ 11/2564 ได้มีคำสั่งแต่งตั้งคณะอนุกรรมการสกัดกั้น
การลักลอบส่งออกและนำเข้ายาเสพติดผ่านช่องทางศุลกากร ซึ่งมีอธิบดีกรมศุลกากรเป็นประธานอนุกรรมการ กรมศุลกากรจึงเร่งรัดดำเนินมาตรการต่าง ๆ เพื่อสกัดกั้นการลักลอบเคลื่อนย้ายยาเสพติดข้ามชาติให้ได้ผลอย่างเป็นรูปธรรม โดยเฉพาะตามแนวชายแดนที่ยังคงมีการลักลอบนำยาเสพติดเข้ามาในประเทศอย่างต่อเนื่อง สร้างความเสื่อมเสียและเกิดผลกระทบต่อประเทศ ดังนั้นเพื่อเป็นการแก้ปัญหาการลักลอบนำเข้ายาเสพติดอย่างยั่งยืน กรมศุลกากรจึงได้จัดทำโครงการเปิดปฏิบัติการ “ยุทธการกำแพงพระนคร” (Narcotics Operation Guardian) ขึ้น
อธิบดีกรมศุลกากร กล่าวอีกว่า “ยุทธการกำแพงพระนคร” (Narcotics Operation Guardian) เป็นการประชุมเชิงปฏิบัติการเกี่ยวกับความร่วมมือและแลกเปลี่ยนข้อมูลข่าวสารเพื่อสกัดกั้นยาเสพติด ระหว่างศุลกากรไทย ศุลกากรมาเลเซีย ลาว กัมพูชา และเมียนมาร์ รวมถึงหน่วยงานความมั่นคง ตลอดจนหน่วยงานบังคับใช้กฎหมายที่เกี่ยวข้อง เพื่อสร้างเครือข่ายประสานงานระหว่างประเทศ โดยโครงการนี้จะจัดขึ้นในช่วงเดือน มิถุนายน – กันยายน 2565 สำหรับวันนี้ เป็นการดำเนินโครงการครั้งแรก ระหว่างศุลกากรไทยกับศุลกากรมาเลเซีย และหน่วยงานความมั่นคงไทย-มาเลเซีย ที่ด่านศุลกากรสะเดา อำเภอสะเดา จังหวัดสงขลา โดยครั้งนี้ได้มอบหมายให้นายถวัลย์ รอดจิตต์ ผู้อำนวยการกองสืบสวนและปราบปราม เป็นผู้แทนของกรมศุลกากร เข้าร่วมประชุมหารือ สำหรับครั้งต่อไปจะจัดที่ภาคตะวันออกเฉียงเหนือ ที่ด่านศุลกากรมุกดาหาร จังหวัดมุกดาหาร ภาคกลาง ที่ด่านศุลกากรอรัญประเทศ จังหวัดสระแก้ว และภาคเหนือ ที่ด่านศุลกากรแม่สาย จังหวัดเชียงราย โดยการประสานงานร่วมกับประเทศ สปป. ลาว กัมพูชา และเมียนมาร์ ตามลำดับ
ทั้งนี้ การแลกเปลี่ยนข้อมูลข่าวสาร และการบูรณาการร่วมกันทุกหน่วยงานบังคับใช้กฎหมายทั้งในและต่างประเทศ จะช่วยสกัดกั้นการลักลอบขนส่งยาเสพติดข้ามแดน เพื่อปกป้องสังคมให้พ้นจากยาเสพติดได้อย่างยั่งยืนต่อไป
วันอาทิตย์ที่ 21 พฤศจิกายน 2564
ดีอีเอส เตือนเพจปลอม ประกันสังคมเปิดเพจเฟซบุ๊ก Www Sso go th เพื่อให้ตรวจสอบสถานะสิทธิ์โครงการเยียวยาผู้ประกันตนมาตรา 40
ดีอีเอส เตือนเพจปลอม ประกันสังคมเปิดเพจเฟซบุ๊ก Www Sso go th เพื่อให้ตรวจสอบสถานะสิทธิ์โครงการเยียวยาผู้ประกันตนมาตรา 40
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมืองกล่าวว่า ตามที่มีเพจเฟซบุ๊กใช้ชื่อว่าWww Sso go thตรวจสอบสถานะสิทธิ์โครงการเยียวยาผู้ประกันตนมาตรา40ทางศูนย์ต่อต้านข่าวปลอมได้ดำเนินการตรวจสอบข้อเท็จจริงกับทางสำนักงานประกันสังคมพบว่าประเด็นดังกล่าวนั้นเป็นข้อมูลเท็จ
กรณีเพจเฟซบุ๊กที่ใช้ชื่อว่า“Www Sso go thตรวจสอบสถานะสิทธิ์โครงการเยียวยาผู้ประกันตนมาตรา40”ซึ่งให้ประชาชนกรอกข้อมูลส่วนตัวเพื่อตรวจสอบสิทธิ์นั้นทางสำนักงานประกันสังคมได้ตรวจสอบและชี้แจงว่ามาตรการเยียวยาผู้ประกันตนมาตรา33มาตรา39และมาตรา40ใน29จังหวัดสีแดงเข้มที่ให้กลุ่มตกหล่นยื่นแบบคำขอทบทวนสิทธิ์โครงการเยียวยาฯได้สิ้นสุดแล้วเมื่อวันที่31ต.ค. 64ที่ผ่านมาว่าผู้ประกันตนสามารถตรวจสอบผลการทบทวนสิทธิ์ทางเว็บไซต์สำนักงานประกันสังคมwww.sso.go.thโดยสำนักงานประกันสังคมพร้อมเริ่มทยอยโอนเงินเยียวยาให้ผู้ประกันตนตามมาตรา33มาตรา39และมาตรา40กลุ่มตกหล่นโดยได้เริ่มโอนเงินไปแล้วตั้งแต่ต้นเดือนพฤศจิกายน2564ที่ผ่านมาซึ่งผู้ประกันตนตามมาตรา39และมาตรา40จะโอนทุกวันพฤหัสบดีและผู้ประกันตนมาตรา33จะโอนทุกวันศุกร์ถึงวันที่31ธ.ค.64นี้และสำนักงานประกันสังคมขอย้ำกับผู้ประกันตนที่เข้าเงื่อนไขได้รับสิทธิ์ว่าเงินเยียวยาจะโอนผ่านบัญชีธนาคารที่ผูกพร้อมเพย์กับเลขบัตรประจำตัวประชาชนเท่านั้น
สำหรับเพจเฟซบุ๊กที่ใช้ชื่อว่า“Www Sso go thตรวจสอบสถานะสิทธิ์โครงการเยียวยาผู้ประกันตนมาตรา40”เป็นเพจปลอมซึ่งไม่มีความเกี่ยวข้องกับสำนักงานประกันสังคมแต่อย่างใดจึงขอเตือนไปยังผู้ประกันตนว่าขณะนี้พบพวกมิจฉาชีพได้จัดทำเพจfacebookปลอมแอบอ้างชื่อสำนักงานประกันสังคมหลอกขอข้อมูลส่วนตัวผู้ประกันตนพร้อมให้โอนเงินค่าดำเนินการแล้วจะได้รับเงินเยียวยาดังกล่าวซึ่งเป็นการสร้างความเสียหายแก่ผู้ที่หลงเชื่อเสียทั้งทรัพย์สินและเสี่ยงต่อการถูกโจรกรรมข้อมูลส่วนบุคคลไปใช้ประโยชน์ในทางมิชอบสำนักงานประกันสังคม(สปส.)จึงขอแจ้งเตือนให้ผู้ประกันตนโปรดระมัดระวังอย่าหลงเชื่อเป็นอันขาดทั้งนี้หากผู้ประกันตนพบเห็นเพจปลอมหรือแพลตฟอร์มออนไลน์ต่างๆที่แอบอ้างชื่อสำนักงานประกันสังคมโปรดแจ้งมายังสำนักงานประกันสังคมหรือหากท่านเป็นผู้ได้รับความเสียหายจากการโอนเงินให้มิจฉาชีพดังกล่าวสามารถแจ้งความกับตำรวจเพื่อดำเนินคดีตามกฎหมายได้ทันทีด้วยความห่วงใยจากสำนักงานประกันสังคมหากผู้ประกันตนมีข้อสงสัยติดต่อสอบถามที่สายด่วนสำนักงานประกันสังคม1506ทุกวันตลอด24ชั่วโมง
ดังนั้นขอให้ประชาชนอย่าหลงเชื่อข้อมูลดังกล่าวและขอความร่วมมือไม่ส่งหรือแชร์ข้อมูลดังกล่าวต่อในช่องทางสื่อสังคมออนไลน์ต่างๆและสามารถติดตามและแจ้งเบาะแสข่าวปลอมได้ผ่านช่องทางต่างๆของศูนย์ต่อต้านข่าวปลอมดังนี้ไลน์@antifakenewscenter เว็บไซต์https://www.antifakenewscenter.com/ทวิตเตอร์https://twitter.com/AFNCThailandและช่องทางโทรศัพท์โทรสายด่วนGCC 1111ต่อ87
**************
วันศุกร์ที่ 1 ตุลาคม 2564
รฟม. บูรณาการทุกภาคส่วนรับมือช่วงฤดูฝนและบรรเทาปัญหาน้ำท่วม
ลงพื้นที่แนวสายทางโครงการรถไฟฟ้าสายสีส้ม (ตะวันออก) ช่วงศูนย์วัฒนธรรมแห่งประเทศไทย - มีนบุรี (สุวินทวงศ์)
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม บูรณาการความร่วมมือกับ สำนักการโยธา กรุงเทพมหานคร สำนักการระบายน้ำ สำนักงานเขตบางกะปิ และหน่วยงานสาธารณูปโภคที่เกี่ยวข้องลงพื้นที่โครงการรถไฟฟ้าสายสีส้ม (ตะวันออก) ช่วงศูนย์วัฒนธรรมแห่งประเทศไทย - มีนบุรี (สุวินทวงศ์) ตามแนวถนนรามคำแหง บริเวณสถานีรามคำแหง12 สถานี กกท. และสถานีแยกลำสาลี (บริเวณ คลองโต๊ะยอ) เพื่อรับมือช่วงฤดูฝนและบรรเทาปัญหาน้ำท่วมขัง
ทั้งนี้ รฟม. ในฐานะหน่วยงานที่รับผิดชอบดำเนินการก่อสร้างโครงการรถไฟฟ้าสายสีส้มฯ ได้กำชับให้ผู้รับจ้างก่อสร้างงานโยธาทุกสัญญาดำเนินการลอกท่อระบายน้ำและลำรางตลอดแนวเส้นทางโครงการฯ อย่างต่อเนื่องทุก ๆ 3 เดือนอย่างสม่ำเสมอ เพื่อป้องกันเศษวัสดุอุดตันในแนวก่อสร้างรถไฟฟ้า การจัดเตรียมเครื่องสูบน้ำตามแนวสายทางโครงการ โดยเฉพาะในจุดเสี่ยงที่เป็นพื้นที่ต่ำซึ่งมีน้ำท่วมขังบ่อย การจัดเก็บวัสดุอุปกรณ์ และเครื่องจักรให้อยู่สภาพที่เรียบร้อย มีผ้าใบปกคลุมมิดชิด เพื่อป้องกันเศษดินทรายตกหล่นไหลลงสู่แหล่งน้ำ การจัดเจ้าหน้าที่ทำความสะอาดบริเวณพื้นที่ก่อสร้าง และหมั่นตรวจสภาพลำราง และทางระบายน้ำตลอดแนวเส้นทางการก่อสร้างโครงการฯ อยู่เสมอ หากพบว่า มีการอุดตัน มีดินทรายทับถม หรือมีวัสดุกีดขวาง ต้องรีบนำออกหรือทำความสะอาดโดยเร็ว และเฝ้าระวังสถานการณ์น้ำท่วมพร้อมจัดเตรียมเจ้าหน้าที่และเครื่องสูบน้ำ เพื่อช่วยเหลือและอำนวยความสะดวกให้แก่ประชาชน ตามนโยบายด้านความรับผิดชอบต่อสังคมในการให้ความสำคัญแก่ประชาชนและชุมชนตามแนวสายทางโครงการรถไฟฟ้าซึ่งอาจจะได้รับผลกระทบจากการดำเนินงานก่อสร้างโครงการฯ ติดตามข้อมูลข่าวสาร รฟม. ได้ที่ www.mrta.co.th และเฟซบุ๊กแฟนเพจ : การรถไฟฟ้าขนส่งมวลชนแห่งประเทศไทย
วันพฤหัสบดีที่ 5 สิงหาคม 2564
นฤมล มอบเครื่องอุปโภค-บริโภคเพิ่มเติม ช่วยเหลือพี่น้องแรงงานแคมป์คนงานก่อสร้าง
รมช.แรงงาน ส่งทีมมอบเครื่องอุปโภค-บริโภคเพิ่มเติม แก่แคมป์คนงานก่อสร้างและเคหะชุมชนออมเงิน เขตสายไหม บรรเทาพิษโควิด-19
วันที่ 5สิงหาคม 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เปิดเผยว่า ในฐานะที่ได้รับมอบหมายให้กำกับดูแลกรมพัฒนาฝีมือแรงงาน (กพร.) และสถาบันส่งเสริมความปลอดภัย อาชีวอนามัย และสภาพแวดล้อมในการทำงาน (องค์การมหาชน) (สสปท.) ยังคงมุ่งหน้าที่จะพัฒนาศักยภาพแรงงานอย่างต่อเนื่อง ด้วยการสร้างแรงงานคุณภาพ ยกระดับแรงงานให้มีความรู้และทักษะตรงตามความต้องการของตลาดแรงงาน และให้แรงงานกลุ่มเปราะบางทางสังคมได้เข้าถึงการพัฒนาฝีมือแรงงาน รวมถึงเดินหน้าสร้างความปลอดภัยและสุขภาพอนามัยที่ดีแก่แรงงานอย่างยั่งยืน โดยเฉพาะในช่วงที่ได้รับผลกระทบจากสถานการณ์การแพร่ระบาดของโควิด-19 เพื่อให้สามารถอยู่รอดได้ท่ามกลางวิกฤตการณ์ มีอาชีพ มีรายได้อย่างยั่งยืน สำหรับแผนการดำเนินงานรวมถึงมาตรการในการช่วยเหลือพี่น้องแรงงานยังคงเดินหน้าต่อไป โดยได้ปรับแผนการให้สอดคล้องตามสถานการณ์ เพื่อให้เกิดประโยชน์ต่อพี่น้องแรงงานมากที่สุด และในช่วงนี้ยังคงมอบหมายให้ทีมงานลงพื้นที่มอบข้าวกล่องในพื้นที่ที่ได้รับผลกระทบจากสถานการณ์การแพร่ระบาดของโควิด-19 อย่างต่อเนื่อง รวมถึงบุคลากรทางการแพทย์เพื่อร่วมเป็นกำลังใจในการปฏิบัติงาน โดยในครั้งนี้ได้นำไปมอบให้แคมป์คนงานของบริษัท ยูเวิร์ค 999 จำกัด และเคหะชุมชนออมเงิน เขตสายไหม เพื่อร่วมเป็นส่วนหนึ่งในการบรรเทาพิษโควิด-19
รมช.แรงงาน กล่าวเพิ่มเติมว่า จากการมอบหมายทีมงานลงพื้นที่มอบข้าวกล่องเมื่อวันที่ 26 กรกฎาคม 2564 พบว่า มีแคมป์คนงานของบริษัท ยูเวิร์ค 999 จำกัด ตั้งอยู่ซอยวัชรพล 18 แขวงคลองถนน เขตสายไหม ที่ยังไม่ได้รับการช่วยเหลือจากภาครัฐรวมถึงหน่วยงานอื่น ๆ ที่เกี่ยวข้องเท่าที่ควร จึงได้มอบหมายให้ทีมงานนำข้าวกล่องและเครื่องอุปโภค-บริโภคที่ยังขาดแคลนไปมอบให้เพิ่มเติม เช่น ข้าวสาร อาหารแห้ง ยารักษาโรค หน้ากากอนามัย แอลกอฮอล์สเปรย์ ของใช้สำหรับเด็กทารกแรกเกิด เป็นต้น โดยหวังเป็นอย่างยิ่งว่าสิ่งที่นำไปมอบให้เพิ่มเติมในครั้งนี้จะทำให้พี่น้องแรงงานมีคุณภาพชีวิตที่ดีขึ้นท่ามกลางวิกฤติโควิด-19
คุณสมทรง อัฐนาค คนงานแคมป์ก่อสร้าง บริษัท ยูเวิร์ค999 จำกัด กล่าวว่า รู้สึกดีใจและขอบคุณท่านรัฐมนตรีช่วยว่าการกระทรวงแรงงานเป็นอย่างสูงที่ได้ช่วยเหลือพวกเราชาวแรงงานในแคมป์คนงานก่อสร้างแห่งนี้ เนื่องจากที่ผ่านมาพวกเราที่อาศัยอยู่ใจแคมป์ต้องใช้ชีวิตค่อนข้างลำบาก เพราะแคมป์คนงานยังถูกสั่งปิดมาจนถึงตอนนี้ สิ่งของที่ท่านได้มามอบให้เพิ่มเติมจะทำให้เรามีชีวิตความเป็นอยู่ที่ดีขึ้นในช่วงสถานการณ์นี้
วันอาทิตย์ที่ 24 ตุลาคม 2564
โฆษกรัฐบาลฯ เชิญชวน แท็กซี่/วินมอเตอร์ไซค์ อายุเกิน 65 ปี ในพื้นที่ 29 จังหวัด ลงทะเบียนจองคิวรับเงินเยียวยาในระบบ สะดวกรับบริการ/ลดความแออัด
โฆษกรัฐบาลฯ เชิญชวน แท็กซี่/วินมอเตอร์ไซค์ อายุเกิน 65 ปี ในพื้นที่ 29 จังหวัด ลงทะเบียนจองคิวรับเงินเยียวยาในระบบ สะดวกรับบริการ/ลดความแออัด ก่อนต้องยืนยันตัวตนด้วยตัวเองที่ขนส่ง เริ่ม 25 ตุลาคม นี้
วันนี้(24ต.ค.64)นายธนกรวังบุญคงชนะโฆษกประจำสำนักนายกรัฐมนตรีเปิดเผยว่าหลังจากครม.มีมติเห็นชอบมาตรการช่วยเหลือกลุ่มอาชีพผู้ขับรถแท็กซี่และรถจักรยานยนต์สาธารณะที่มีอายุเกิน65ปีที่ไม่สามารถสมัครเป็นผู้ประกันตนตามมาตรา33มาตรา39และมาตรา40และประกอบอาชีพขับรถอยู่ในพื้นที่ควบคุมสูงสุดและเข้มงวด29จังหวัดผู้ขับรถแท็กซี่และรถจักรยานยนต์สาธารณะที่ประกอบอาชีพขับรถใน13จังหวัดจะได้รับเงินช่วยเหลือ10,000บาทต่อคนและผู้ขับรถแท็กซี่และรถจักรยานยนต์สาธารณะที่ประกอบอาชีพขับรถใน16จังหวัดจะได้รับเงินช่วยเหลือ5,000บาทต่อคนความคืบหน้าขณะนี้กรมการขนส่งทางบกเปิดให้ผู้ขับรถแท็กซี่และวินมอเตอร์ไซค์ที่เข้าเงื่อนไขมีรายชื่อในฐานข้อมูลของกรมการขนส่งทางบกแบ่งเป็นผู้ขับรถยนต์รับจ้าง(แท็กซี่)ประมาณ12,000คนและผู้ขับรถจักรยานยนต์สาธารณะ(วินมอเตอร์ไซค์)ประมาณ3,000คนสามารถลงทะเบียนจองคิวรับบริการได้แล้วถึงวันที่5พฤศจิกายน2564ผ่านแอปพลิเคชันDLT Smart Queueหรือเว็บไซต์https://gecc.dlt.go.th
ซึ่งตั้งแต่เปิดให้ลงทะเบียนไปเมื่อวันที่18ตุลาคมมีแท็กซี่/วินมอเตอร์ไซต์จองคิวผ่านระบบแล้วประมาณ7,000คนถือเป็นการช่วยอำนวยความสะดวกและลดความแออัดตามมาตรการด้านสาธารณสุขก่อนเปิดให้เดินทางมาลงทะเบียนด้วยตัวเองเพื่อยืนยันตัวตนและตรวจสอบเอกสารในวันที่ 25ตุลาคมนี้
โฆษกประจำสำนักนายกรัฐมนตรีกล่าวเพิ่มเติมว่าหลังจากที่จองสิทธิ์ในระบบแล้วผู้ขับรถแท็กซี่และวินมอเตอร์ไซค์ต้องเดินทางมาลงทะเบียนด้วยตนเองเป็นการยืนยันศักยภาพในการขับรถสาธารณะเพื่อความปลอดภัยของผู้ใช้บริการระหว่างวันที่25ตุลาคม– 5พฤศจิกายน2564ณอาคาร6ชั้น7กรมการขนส่งทางบก,กลุ่มวิชาการขนส่งสำนักงานขนส่งกรุงเทพมหานครพื้นที่1-4และกลุ่มวิชาการขนส่งสำนักงานขนส่งจังหวัดทั่วประเทศ โดยขอให้เตรียมเอกสารให้พร้อมได้แก่ใบคำขอเพื่อรับสิทธิช่วยเหลือ(ณจุดลงทะเบียน)บัตรประจำตัวประชาชนใบอนุญาตขับรถสาธารณะบัตรประจำตัวผู้ขับรถสาธารณะกรณีรถเช่าต้องมีข้อมูลทะเบียนรถที่เช่าขับและผู้ให้เช่ารถได้โดยกรมการขนส่งทางบกจะทำการตรวจสอบข้อมูลจากผู้ให้เช่าก่อนรับสิทธิรถที่ใช้ประกอบอาชีพต้องชำระภาษีครบถ้วนสำหรับการจ่ายเงินช่วยเหลือจะจ่ายผ่านบัญชีพร้อมเพย์เฉพาะการผูกบัญชีพร้อมเพย์กับเลขบัตรประจำตัวประชาชนแบ่งเป็น2รอบได้แก่รอบที่1ระหว่างวันที่8-12พฤศจิกายน2564สำหรับรถจักรยานยนต์สาธารณะและรถแท็กซี่ส่วนบุคคลและรอบที่2ระหว่างวันที่22-26พฤศจิกายน2564สำหรับรถแท็กซี่ที่เช่าขับ
“ในส่วนของมาตรการช่วยเหลือกลุ่มอาชีพผู้ขับรถแท็กซี่และรถจักรยานยนต์สาธารณะครั้งนี้กรมการขนส่วทางบกได้เร่งรัดกำหนดเงื่อนไขต่างๆไว้พร้อมแล้วจึงขอเชิญชวนแท็กซี่/วินมอเตอร์ไซค์อายุเกิน65ปีที่มีสมาร์ทโฟนหรือสามารถเข้าถึงอินเทอร์เน็ตลงทะเบียนจองคิวไว้ก่อนเพื่อความสะดวกรวดเร็วในการรับบริการและลดความแออัดตามมาตรการด้านสาธารณสุขด้วย พลเอกประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมมีความห่วงใยพี่น้องประชาชนที่ได้รับความเดือดร้อนเน้นย้ำให้ทุกฝ่ายเร่งดำเนินมาตรการช่วยเหลือและเยียวยาผู้ที่ได้รับผลกระทบให้รวดเร็วและทั่วถึงทุกกลุ่มอย่างเต็มที่มาตรการช่วยเหลือเยียวยาต่างๆเริ่มชัดเจนส่งผลอย่างเป็นรูปธรรมต้องขอขอบคุณทุกฝ่ายที่ช่วยกันทำให้ประเทศเดินหน้าต่อไปได้” โฆษกประจำสำนักนายกรัฐมนตรีกล่าว
—————-
วันศุกร์ที่ 31 ธันวาคม 2564
ส่งท้ายสิ้นปี 2564 ประชาชนใช้บริการรถไฟเดินทางกลับภูมิลำเนา พบการใช้บริการเป็นไปด้วยความเรียบร้อย
​เน้นมาตรการป้องกันการแพร่ระบาดของโรคติดเชื้อไวรัส COVID-19 ขั้นสูงสุดตามนโยบายของรัฐมนตรีว่าการกระทรวงคมนาคม
วันนี้ (31 ธันวาคม 2564) นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่า สำหรับการเดินทางกลับภูมิลำเนาของผู้โดยสารในเส้นทางรถไฟช่วงเทศกาลปีใหม่ เมื่อวันที่ 30 ธันวาคม 2564 ที่ผ่านมา รฟท. สามารถรองรับผู้โดยสารเดินทางกลับภูมิลำเนาได้หมด ไม่มีผู้โดยสารตกค้างทุกสถานีทั่วประเทศ ซึ่งการรถไฟฯ ได้มีการจัดขบวนรถพิเศษช่วยการโดยสารเพิ่มพิเศษในเส้นทางสายเหนือ (กรุงเทพ - เชียงใหม่) จำนวน 1 ขบวน และเส้นทางสายตะวันออกเฉียงเหนือ (กรุงเทพ - อุบลราชธานี) อีก 1 ขบวน ไม่มีผู้โดยสารตกค้างแต่อย่างใด สำหรับปริมาณผู้โดยสารเมื่อวันที่ 30 ธันวาคม 2564 ที่ผ่านมามีจำนวนรถโดยสารให้บริการทั่วประเทศ 170 ขบวน เพิ่มพิเศษ 2 ขบวน รวมมีรถโดยสารให้บริการทั้งสิ้น 172 ขบวน มีจำนวนผู้โดยสาร ขาเข้า จำนวน 21,586 คน ขาออก จำนวน 28,414 คน รวมจำนวนผู้โดยสารทั้งสิ้น 50,966 คน
สำหรับในวันที่ 31 ธันวาคม 2564 บรรยากาศที่สถานีกรุงเทพ (หัวลำโพง) ตลอดทั้งวัน ยังคงมีผู้โดยสารทยอยเดินทางกลับอีกจำนวนหนึ่ง ซึ่งสภาพการโดยสารปกติ ด้านจำนวนขบวนรถและตู้โดยสารมีเพียงพอ ไม่มีผู้โดยสารตกค้าง การจำหน่ายตั๋วเป็นไปด้วยความเรียบร้อย
นอกจากนี้ รฟท.ยังได้เพิ่มความเข้มงวดมาตรการเฝ้าระวังและป้องกันการแพร่ระบาดของโรคติดเชื้อไวรัส COVID-19ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม และนายนิรุฒ มณีพันธ์ ผู้ว่าการรถไฟแห่งประเทศไทย โดยกำชับให้พนักงานด้านปฏิบัติการทั่วประเทศอำนวยความสะดวกในการเดินทาง ควบคู่กับการดูแลด้านสาธารณสุข และมอบสเปรย์แอลกอฮอล์สำหรับผู้โดยสารอีกด้วย
วันจันทร์ที่ 11 ตุลาคม 2564
ปลัดกระทรวงมหาดไทยเป็นประธานพิธีรับมอบผ้าไตรพระราชทานและย่ามที่ระลึกโครงการทุนเล่าเรียนหลวงสำหรับพระสงฆ์ไทย ประจำปี 2564 ให้กับตัวแทนกลุ่มจังหวัดทั่วประเทศ
ปลัดกระทรวงมหาดไทยเป็นประธานพิธีรับมอบผ้าไตรพระราชทานและย่ามที่ระลึกโครงการทุนเล่าเรียนหลวงสำหรับพระสงฆ์ไทย ประจำปี 2564 ให้กับตัวแทนกลุ่มจังหวัดทั่วประเทศ
เมื่อวันที่ 10 ตุลาคม 2564 เวลา 10.00 น. ที่ห้องประชุมดอกแก้ว ศาลาว่าการกระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย เป็นประธานพิธีรับมอบผ้าไตรพระราชทานและย่ามที่ระลึกโครงการทุนเล่าเรียนหลวงสำหรับพระสงฆ์ไทย ประจำปี 2564 ให้กับตัวแทนกลุ่มจังหวัดซึ่งเป็นที่ตั้งของศูนย์ปฏิบัติการของกลุ่มจังหวัด OSM โดยมี ผู้ว่าราชการจังหวัด รองผู้ว่าราชการจังหวัด และหัวหน้าสำนักงานจังหวัด ซึ่งเป็นตัวแทนกลุ่มจังหวัด จำนวน 18 จังหวัด เข้าร่วมพิธี
นายสุทธิพงษ์ จุลเจริญ ปลัดกระทรวงมหาดไทย เปิดเผยว่า พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อม พระราชทานพระบรมราชานุญาตให้จัดพิธีทอดผ้าป่า เพื่อสนับสนุนและเผยแพร่การดำเนินงานของโครงการทุนเล่าเรียนหลวงสำหรับพระสงฆ์ไทย ทั้งในส่วนกลาง และส่วนภูมิภาคทั่วประเทศ โดยกระทรวงมหาดไทย ได้รับมอบหมายให้ดำเนินโครงการฯ ดังกล่าว ซึ่งได้ทำพิธีรับมอบผ้าไตรพระราชทานเบื้องหน้าพระบรมฉายาลักษณ์ พระบาทสมเด็จพระเจ้าอยู่หัว เมื่อวันที่ 6 ตุลาคม 2564 ณ ทำเนียบองคมนตรี โดยมี นายพลากร สุวรรณรัฐ องคมนตรีในฐานะประธานกรรมการจัดพิธีทอดผ้าป่าสนับสนุนโครงการทุนเล่าเรียนหลวงสำหรับพระสงฆ์ไทย
นายสุทธิพงษ์ จุลเจริญ ปลัดกระทรวงมหาดไทย กล่าวว่า ในวันนี้ เป็นการจัดพิธีรับมอบผ้าไตรพระราชทานและย่ามที่ระลึกโครงการทุนเล่าเรียนหลวงสำหรับพระสงฆ์ไทยให้กับตัวแทนกลุ่มจังหวัด จำนวน 18 จังหวัด ซึ่งผู้ว่าราชการจังหวัด รองผู้ว่าราชการจังหวัด และหัวหน้าสำนักงานจังหวัด ที่เป็นตัวแทนเข้าร่วมพิธีฯ ในวันนี้ จะได้อัญเชิญผ้าไตรพระราชทานไปยังจังหวัดซึ่งเป็นที่ตั้งของศูนย์ปฏิบัติการของกลุ่มจังหวัด OSM เพื่อให้ผู้ว่าราชการจังหวัดในกลุ่มจังหวัดรับมอบผ้าไตรพระราชทานและย่ามที่ระลึกฯ สำหรับใช้ในการดำเนินงานจัดพิธีทอดผ้าป่าสมทบทุนโครงการเล่าเรียนหลวงสำหรับพระสงฆ์ไทยในส่วนภูมิภาค ซึ่งจะจัดขึ้นในระหว่างวันที่ 14 ตุลาคม - 15 พฤศจิกายน 2564 ณ วัดที่ผู้ว่าราชการจังหวัดกำหนด ต่อไป
นายสุทธิพงษ์ จุลเจริญ กล่าวเพิ่มเติมว่า พี่น้องประชาชนผู้มีจิตศรัทธา สามารถร่วมบริจาคเงินสมทบทุนโครงการทุนเล่าเรียนหลวงสำหรับพระสงฆ์ไทยได้ ด้วยการโอนเงินเข้าบัญชีออมทรัพย์ ชื่อบัญชี "โครงการทุนเล่าเรียนหลวงสำหรับพระสงฆ์ไทย" ธนาคารไทยพาณิชย์ จำกัด มหาชน สาขาพระบรมมหาราชวัง หมายเลขบัญชี 061-2-06592-5 และส่งหลักฐานการโอนเงิน ทางโทรสารหมายเลข 0-2220-7403 หรือทาง Facebook Fanpage โครงการทุนเล่าเรียนหลวงสำหรับพระสงฆ์ไทย E-mail. kstm.official@gmail.com โดยสามารถสอบถามรายละเอียดเพิ่มเติมได้ที่หมายเลขโทรศัพท์ 0-2220-7400 ต่อ 4121, 4217, 4345 และ 4358
วันศุกร์ที่ 17 ธันวาคม 2564
รมช.ประภัตร ลงพื้นที่ตรวจเยี่ยมกลุ่มเกษตรแปลงใหญ่ไม้ดอกไม้ประดับบ้านหนองแก่ง จังหวัดร้อยเอ็ด
รมช.ประภัตร ลงพื้นที่ตรวจเยี่ยมกลุ่มเกษตรแปลงใหญ่ไม้ดอกไม้ประดับบ้านหนองแก่ง จังหวัดร้อยเอ็ด พร้อมดัน "โครงการสานฝันสร้างอาชีพ ยกระดับรายได้เกษตรกร" สร้างงาน สร้างอาชีพ สร้างรายได้ กระตุ้นเศรษฐกิจของประเทศ
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ ลงพื้นที่ตรวจเยี่ยมกลุ่มเกษตรแปลงใหญ่ไม้ดอกไม้ประดับบ้านหนองแก่ง พร้อมมอบเงินสนับสนุนงบประมาณ โครงการยกระดับแปลงใหญ่ด้วยเกษตรสมัยใหม่และเชื่อมโยงตลาด (ด้านพืช) ณ บ้านหนองแก่ง ตำบลพลับพลา อำเภอเชียงขวัญ จังหวัดร้อยเอ็ด โดยมี ดร.รณวริทธิ์ ปริยฉัตรตระกูล สมาชิกวุฒิสภา นางสาวเสาวลักษณ์ ศุภกมลเสนีย์ รองเลขาธิการสำนักงานมาตรฐานสินค้าเกษตรและอาหารแห่งชาติ นายภูสิต สมจิตต์ ผู้ว่าราชการจังหวัดร้อยเอ็ด นายเอกภาพ พลซื่อ นายกองค์การบริหารส่วนจังหวัดร้อยเอ็ด ตลอดจนหัวหน้าส่วนราชการ ผู้นำภาคประชาชนและเกษตรกรเข้าร่วมงาน
รมช.ประภัตร กล่าวว่า โครงการยกระดับแปลงใหญ่ด้วยเกษตรสมัยใหม่และเชื่อมโยงตลาด มุ่งเน้นในการสร้างความเข้มแข็งแก่เศรษฐกิจฐานราก ในระดับท้องถิ่นและชุมชน เพื่อให้เติบโตอย่างยั่งยืน ผ่านการเพิ่มประสิทธิภาพการผลิตภาคเกษตรหรือปรับเข้าสู่เกษตรแปลงใหญ่ และเกษตรสมัยใหม่ ซึ่งเป็นที่น่ายินดีที่กลุ่มเกษตรแปลงใหญ่ไม้ดอกไม้ประดับบ้านหนองแก่ง ซึ่งมีสมาชิกกว่า 50 ครัวเรือน สามารถยกระดับระบบส่งเสริมการเกษตรแบบแปลงใหญ่ได้เป็นอย่างดี วันนี้จึงได้มาตรวจเยี่ยมดูการดำเนินงาน และยังได้นำเงินสนับสนุนงบประมาณ โครงการยกระดับแปลงใหญ่ด้วยเกษตรสมัยใหม่และเชื่อมโยงตลาด (ด้านพืช) มามอบให้ จำนวน 3,000,000 ล้านบาท เพื่อใช้สำหรับเพิ่มศักยภาพการผลิต โดยการนำเทคโนโลยีและนวัตกรรมมาปรับใช้ร่วมกับการทำการเชื่อมโยงตลาดสินค้า รวมถึงการพัฒนาคุณภาพ และมาตรฐานสินค้า เพิ่มคุณภาพผลผลิต สามารถลดต้นทุน สร้างมูลค่าเพิ่ม เพิ่มช่องทางการตลาด และเพิ่มรายได้อย่างยั่งยืน
รมช.ประภัตรยังได้แนะนำ"โครงการสานฝันสร้างอาชีพ ยกระดับรายได้เกษตรกร" ให้กับเกษตรกรในพื้นที่ และกำชับให้ส่วนราชการกระทรวงเกษตรฯ ในพื้นที่จังหวัดร้อยเอ็ด เร่งทำประชาสัมพันธ์โครงการ เพื่อสร้างการรับรู้ให้กับประชาชนในพื้นที่ โดยโครงการดังกล่าวฯ เป็นความร่วมมือระหว่างกระทรวงเกษตรฯ ร่วมมือกับธนาคารเพื่อการเกษตรและสหกรณ์การเกษตร (ธ.ก.ส.) โดย ธ.ก.ส จะปล่อยสินเชื่อให้เป็นทุนหมุนเวียนแก่เกษตรกร สำหรับใช้ประกอบอาชีพการเกษตรเน้นอาชีพที่มีตลาดรองรับ มีการประกันราคารับซื้อผลผลิต สามารถสร้างรายได้ในระยะสั้น 4-6 เดือน มีผลตอบแทนเบื้องต้นเพียงพอต่อการดำรงชีพ และสามารถต่อยอดเป็นอาชีพที่มั่นคงได้ ซึ่งธ.ก.ส. ได้รับการอนุมัติวงเงินกว่า 30,000 ล้านบาท เริ่มจ่ายเงินแล้วตั้งแต่วันที่ 1 กรกฏาคม 2564 - วันที่ 31 มีนาคม 2567 ปล่อยกู้เป็นรายบุคคล หนี้เสียสามารถกู้ได้ สามารถใช้บุคคลรวม 3 คน หรือหลักทรัพย์ค้ำประกันได้ โดยจะปล่อยกู้สูงสุดรายละ 100,000 บาท/1-3 ปี อัตราดอกเบี้ยร้อยละ 4 และปีที่ 4 - 5 ดอกเบี้ยตามปกติของธนาคาร
นอกจากนี้ รมช.เกษตรฯ ยังได้ร่วมกับองค์การบริหารส่วนจังหวัดร้อยเอ็ด มอบถุงกำลังใจ จำนวน 500 ชุด เมล็ดพันธุ์ผัก จำนวน 300 ชุด ต้นกล้าพริก จำนวน 2000 ชุด ให้กับประชาชนในพื้นที่ ที่ได้รับผลกระทบจากปัญหาน้ำท่วม ซึ่งขณะนี้ระดับน้ำลดลงสู่ภาวะปกติแล้ว
วันพุธที่ 1 ธันวาคม 2564
กบข. ชวนสมาชิกรับ e-Statement ชูแนวคิดลดใช้กระดาษ ตอบสนองนโยบายรัฐลดโลกร้อน
กบข. เชิญชวนสมาชิกลงทะเบียนขอรับใบแจ้งยอดเงินสมาชิกรูปแบบอิเล็กทรอนิกส์ e-Statement ชูแนวคิดลดการใช้กระดาษ หวังช่วยลดโลกร้อน ตามแนวทางรัฐบาล พร้อมดึงเทคโนโลยีเข้าช่วยในการทำงานทุกมิติ
ดร.ศรีกัญญา ยาทิพย์ เลขาธิการคณะกรรมการกองทุนบำเหน็จบำนาญข้าราชการ (กบข.) เปิดเผยว่า กบข. ขอเชิญชวนให้สมาชิกลงทะเบียนแสดงความประสงค์ขอรับใบแจ้งยอดเงินสมาชิกรูปแบบอิเล็กทรอนิกส์ e-Statement ซึ่งจะทำให้สมาชิกได้รับใบแจ้งยอดเงินได้รวดเร็วขึ้น โดยไม่ต้องรอรับใบแจ้งยอดแบบกระดาษจากหน่วยงานต้นสังกัด ทั้งยังเป็นการลดระยะเวลาการจัดพิมพ์ การขนส่ง และการนำส่งไปยังหน่วยงานย่อยต่าง ๆ และยังเป็นการอำนวยความสะดวกให้แก่สมาชิกเพราะสามารถดูข้อมูลใบแจ้งยอดเงินได้ผ่านทุกแพลตฟอร์มของ กบข. ทั้ง ทางอีเมล, LINE กบข., My GPF Application และ My GPF Website โดยสมาชิกที่ลงทะเบียนรับ e-Statement ภายใน 31 ธันวาคม 2564 จะได้รับใบแจ้งยอดเงินเป็นไฟล์ .pdf ในช่วงเดือนมกราคม 2565
ล่าสุด กบข. ได้จัดกิจกรรม “ลง ลุ้น รับ”ชวนสมาชิก กบข. ลงทะเบียนขอรับ e-Statement ตั้งแต่วันนี้ถึงวันที่ 13 ธันวาคม 2564 มีสิทธิ์ลุ้นรับส่วนลด Lazada 50 บาท จำนวน 1,000 รางวัลโดยสมาชิกสามารถลงทะเบียนขอรับ e-Statement ได้ 4 ช่องทาง ดังนี้ 1. LINE กบข. @gpfcommunity เข้าเมนู "ลงทะเบียนรับ e-Statement" 2. My GPF Application เข้าเมนู “บัญชีของฉัน” คลิกเลือก "ดาวน์โหลด/e-Statement" 3. My GPF Website เข้าเมนู “บัญชีของฉัน” คลิกเลือก "ดาวน์โหลด/e-Statement" และ 4. เว็บไซต์ กบข. www.gpf.or.th
อนึ่ง นับตั้งแต่ปี 2560 เป็นต้นมา กบข. ได้เริ่มจัดส่งe-Statementให้แก่สมาชิกที่ลงทะเบียนแสดงความประสงค์ โดย ณ วันที่ 31 ตุลาคม 2564 มีสมาชิกแจ้งขอรับ e-Statement จำนวน 524,503 ราย หรือคิดเป็น 45% ของสมาชิกทั้งหมด โดย กบข. ได้ดำเนินมาตรการทยอยลดการใช้กระดาษ มุ่งเน้นการนำเทคโนโลยีเข้ามาช่วยเพิ่มประสิทธิภาพในการทำงาน เพื่อลดปริมาณการใช้กระดาษโดยไม่จำเป็น และลดคาร์บอนฟุตพริ้นท์ (Carbon Footprint)ที่เป็นส่วนหนึ่งของก๊าซเรือนกระจก ทำให้เกิดภาวะโลกร้อน ถือเป็นการตอบสนองนโยบายภาครัฐ ตามที่รัฐบาลได้เข้าร่วมประชุมรัฐภาคีกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 26 หรือ COP26
นอกจากนี้ กบข. ยังนำเทคโนโลยีมาประยุกต์ใช้ในการทำงานและสื่อสารกับพนักงาน รวมทั้งใช้ รับ-ส่งข้อมูลกับสมาชิกหรือส่วนราชการ เช่น การใช้งานแอป กบข. (My GPF Application) LINE กบข. การนำส่งเงินรายเดือนผ่านระบบ MCS Web เป็นต้น เพื่อที่จะส่งเสริมและสนับสนุนให้มาตรการทยอยลดการใช้กระดาษเกิดผลเป็นรูปธรรมมากที่สุด
เกี่ยวกับ กบข. กองทุนบำเหน็จบำนาญข้าราชการ (กบข.) จัดตั้งขึ้นตาม พ.ร.บ. กองทุนบำเหน็จบำนาญข้าราชการ พ.ศ. 2539 เพื่อเป็นหลักประกันการจ่ายบำเหน็จบำนาญและให้ประโยชน์ตอบแทนการรับราชการแก่ข้าราชการเมื่อออกจากราชการ ส่งเสริมการออมทรัพย์ของสมาชิก และจัดสวัสดิการและสิทธิประโยชน์อื่นให้แก่สมาชิก กบข. มีสถานะเป็นองค์กรของรัฐจัดตั้งขึ้นตามกฎหมายเฉพาะไม่มีสถานะเป็นส่วนราชการหรือรัฐวิสาหกิจ มีคณะกรรมการ กบข. เป็นผู้กำหนดนโยบาย ปัจจุบัน กบข. มีสมาชิกประมาณ 1.16 ล้านคน มีมูลค่าสินทรัพย์สุทธิประมาณ 1.12 ล้านล้านบาท (ข้อมูล ณ 31ต.ค. 2564)
สอบถามข้อมูลเพิ่มเติมสำหรับสื่อมวลชน :ฝ่ายประชาสัมพันธ์องค์กร: รวิวรรณ ทิวาเจริญ (พลอย) 0-2636-1000 ต่อ 264 , raviwan@gpf.or.th
วันอังคารที่ 11 มกราคม 2565
โปรดระวัง “การปลอมแปลงหนังสือรับรองการขึ้นทะเบียนที่ปรึกษาเพื่อไปใช้แอบอ้างในการให้เงินกู้”
ด้วยขณะนี้มีกลุ่มมิจฉาชีพปลอมแปลงหนังสือรับรองการขึ้นทะเบียนที่ปรึกษาของศูนย์ข้อมูลที่ปรึกษา กระทรวงการคลัง เพื่อไปใช้แอบอ้างในการให้เงินกู้กับประชาชน
นางจินดารัตน์ วิริยะทวีกุล รองผู้อำนวยการสำนักงานบริหารหนี้สาธารณะ ขอแจ้งให้ทราบว่า ขณะนี้มีประชาชนที่หลงเชื่อเข้าทำธุรกรรมกับกลุ่มมิจฉาชีพหลายราย จึงขอเตือนให้ประชาชนทราบว่า ศูนย์ข้อมูลที่ปรึกษา กระทรวงการคลัง มิได้มีส่วนเกี่ยวข้องกับการรับรองการให้เงินกู้นอกระบบแก่ประชาชนดังกล่าว และสำนักงานบริหารหนี้สาธารณะได้แจ้งความต่อกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจเพื่อดำเนินคดีกับผู้กระทำความผิดเป็นที่เรียบร้อยแล้ว ทั้งนี้ การปลอมแปลงหนังสือรับรองการขึ้นทะเบียนที่ปรึกษาและนำไปใช้เพื่อหลอกลวงประชาชน ถือเป็นความผิดทางกฎหมาย
อนึ่ง หากท่านมีข้อสงสัยเพิ่มเติมหรือต้องการตรวจสอบหนังสือรับรองการขึ้นทะเบียนที่ปรึกษา สามารถเข้าได้ที่ www.consultant.pdmo.go.th โดยตรง หรือติดต่อศูนย์ข้อมูลที่ปรึกษา กระทรวงการคลัง โทร. 0 2271 7999 ต่อ 5001, 5702, 5714-19 และ 5740
ศูนย์ข้อมูลที่ปรึกษา สำนักงานบริหารหนี้สาธารณะ
โทร. 0 2271 7999 ต่อ 5714
วันพฤหัสบดีที่ 9 กันยายน 2564
ครม. เคาะเงินเยียวยา ม.33 ใน 13 จว. สีแดงเข้ม รอบเดือน ส.ค. แล้ว
....
ที่ประชุม ครม. (7 ก.ย.) อนุมัติ 16,103 ล้านบาท เยียวยานายจ้างและผู้ประกันตน ม.33 ใน 13 จังหวัดสีแดงเข้ม (กทม. นครปฐม นนทบุรี ปทุมธานี สมุทรปราการ สมุทรสาคร ฉะเชิงเทรา ชลบุรี อยุธยา นราธิวาส ปัตตานี ยะลา สงขลา) สำหรับรอบเดือน ส.ค. โดยจะเริ่มโอนภายใน ก.ย. 64
.
แบ่งเป็น 1) ช่วยเหลือนายจ้าง 194,660 ราย โดยจ่ายให้ 3,000 บาท/จำนวนลูกจ้างไม่เกิน 200 คน และ 2) ช่วยเหลือผู้ประกันตน ม.33 สัญชาติไทย 3,538,530 คน โดยจะจ่ายให้ 2,500 บาท/คน/เดือน
.
นอกจากนี้ ครม. ยังได้ขยายกรอบวงเงินเยียวยานายจ้างและผู้ประกันตน ม.33 เพิ่มอีก 862.2 ล้านบาท จากการปรับปรุงจำนวนนายจ้างและผู้ประกันตนใน 29 จังหวัดสีแดงเข้ม ที่ได้มาขึ้นทะเบียนประกันสังคมรายใหม่ภายในวันที่ 24 ส.ค. ที่ผ่านมา
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 18 มกราคม 2565
"กลาโหมจัดกิจกรรม "เราทำความ ดี ด้วยหัวใจ" ปรับปรุงภูมิทัศน์บริเวณโดยรอบศาลาว่าการกลาโหมจนถึงปากคลองตลาดให้สวยงาม"
สำนักงานปลัดกระทรวงกลาโหม ได้จัดกิจกรรมโครงการจิตอาสาพัฒนา “เราทำความ ดี ด้วยหัวใจ”
กิจกรรมทำความสะอาดและปรับปรุงภูมิทัศน์บริเวณพื้นที่ปากคลองตลาด ตลาดยอดพิมาน และการขุดลอกคลองคูเมืองเดิม ระหว่างวันที่ ๑๑ - ๑๔ และวันที่ ๑๗ มกราคม ๒๕๖๕ โดยมีการจัดกิจกรรมฯ ประกอบด้วย กิจกรรมขุดลอกคลองคูเมืองเดิม ระหว่างวันที่ ๑๑ - ๑๔ มกราคม ๒๕๖๕
โดยใช้เรือผลักดันโคลน จำนวน ๑ ลำ ดำเนินการขุดลองคลองคูเมืองเดิม ตั้งแต่ โรงแรมรัตนโกสินทร์ ถึง ปากคลองตลาด และ กิจกรรมทำความสะอาด เก็บขยะตัดแต่งกิ่งไม้ ฉีดล้างรางระบายน้ำ ท่อระบายน้ำ และปรับปรุงภูมิทัศน์บริเวณพื้นที่ปากคลองตลาด ตลาดยอดพิมาน และขุดลอกคลองคูเมืองเดิม โดยใช้เรือผลักดันโคลนจำนวน ๑ ลำ และเรือผลักดันน้ำจากกองทัพเรือ จำนวน ๒ ลำ ในวันจันทร์ที่ ๑๗ มกราคม ๒๕๖๕ โดยมีกำลังพลจิตอาสาจากหน่วยขึ้นตรงสำนักงานปลัดกระทรวงกลาโหม ส่วนราชการต่าง ๆ และประชาชนจิตอาสาในพื้นที่เข้าร่วมกิจกรรมกว่า ๙๐๐ คน
ในการนี้ พลเอก วรเกียรติ รัตนานนท์ ปลัดกระทรวงกลาโหมได้ตรวจเยี่ยมการจัดกิจกรรมดังกล่าว ซึ่งผลการปฏิบัติเป็นไปด้วยความเรียบร้อย นอกจากนี้ ยังเป็นการแสดงออกถึงพลังความสามัคคีของข้าราชการสำนักงานปลัดกระทรวงกลาโหมกับส่วนราชการต่าง ๆ รวมทั้งประชาชนจิตอาสาในพื้นที่ เพื่อสุขอนามัยที่ดี เสริมสร้างภาพลักษณ์และยกระดับคุณภาพชีวิตของข้าราชการและประชาชนต่อไป
#จิตอาสา
#สำนักงานปลัดกระทรวงกลาโหม #กองบัญชาการกองทัพไทย #กองทัพบก #กองทัพเรือ #กองทัพอากาศ